open-index/open-wikipedia-markdown huggingface dataset:
Δήμος Αγγελοκάστρου

Ο **Δήμος Αγγελοκάστρου** ήταν μικρός δήμος της Αιτωλοακαρνανίας, γειτονικός στο Αγρίνιο. Συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο Δήμο Αγρινίου.

Σύμφωνα με την απογραφή του 2001, είχε πληθυσμό μόλις 2.765 κατοίκους και έκταση 55.726 στρέμματα. Αποτελείτο από 3 χωριά, το ιστορικό Αγγελόκαστρο που είναι και η έδρα του δήμου, τα Κλεισορρεύματα και τη Λυσιμαχία.

## Διαίρεση
Στον δήμο περιλαμβάνονταν τα παρακάτω δημοτικά διαμερίσματα και οικισμοί:
: ** [[Δημοτικό διαμέρισμα Αγγελοκάστρου Αιτωλοακαρνανίας|Δ.δ. Αγγελοκάστρου]] ** [1.764]
::* το Αγγελόκαστρο [1.631]
::* ο Σταθμός Αγγελοκάστρου [133]
: ** [[Δημοτικό διαμέρισμα Κλεισορρευμάτων Αιτωλοακαρνανίας|Δ.δ. Κλεισορρευμάτων]] ** [473]
::*τα Κλεισορρεύματα [359]
::* ο Άγιος Γεώργιος [35]
::* το Μπρέσιακο [79]
: ** Δ.δ. Λυσιμαχείας ** -- η Λυσιμάχεια [524]

## Πρόεδροι της κοινότητας μετά το 1978
 Πηγή - ΕΕΤΑΑ.

## Δήμαρχοι

Πηγή: Αποτελέσματα εκλογών - ΕΕΤΑΑ

## Εξωτερικοί σύνδεσμοι
*Πληροφορίες για τον δήμο από τη Νομαρχία

Αγγελόκαστρο
HTTP cookies

Τα **cookies** είναι μικρά αρχεία κειμένου τα οποία αποθηκεύονται στον φυλλομετρητή μας κατά την πλοήγησή μας στο διαδίκτυο. Σκοπός τους είναι να ειδοποιούν τον ιστότοπο που επισκέπτεται ο χρήστης, για την προηγούμενη δραστηριότητά του.  Συνήθως περιγράφουν στοιχεία μας όπως όνομα χρήστη (user name) και συνθηματικό πρόσβασης (password) με σκοπό κατά την επίσκεψή μας στον ίδιο ιστότοπο αργότερα, να μας "θυμάται" και να μην χρειάζεται να κάνουμε login.

Τα cookies μπορεί να προέρχονται από τον ιστότοπο τον οποίο έχουμε επισκεφθεί ή από κάποιον άλλον (third-party cookies), για παράδειγμα μέσω διαφημίσεων. Έχει όμως αποδειχθεί ότι τα third-party cookies συλλέγουν πληροφορίες για τη συμπεριφορά του κάθε χρήστη στο διαδίκτυο, κάτι που εγείρει σημαντικά ερωτήματα για την ιδιωτικότητα. Αυτό ώθησε την Ε.Ε. και τις Η.Π.Α. να εκδώσουν οδηγίες για τη χρήση τους και την ενημέρωση του χρήστη, για κάθε ιστότοπο που τα χρησιμοποιεί. Υπάρχουν προγράμματα που καθαρίζουν τα κακόβουλα cookies, ενώ αν ο χρήστης επιθυμεί να τα διαγράψει δίνεται αυτή η δυνατότητα μέσα από το φυλλομετρητή ιστοσελίδων.

**Εξατομίκευση**

Οι δικτυακοί τόποι με την χρήση των συγκεκριμένων πληροφοριών (cookies) έχουν την δυνατότητα να προσφέρουν προσωποποιημένες υπηρεσίες που καλύπτουν τις εξατομικευμένες ανάγκες του συγκεκριμένου χρήστη, αποσκοπώντας τελικά στην αύξηση της επισκεψιμότητας/ κέρδους τους. Τα cookies διαδραματίζουν καθοριστικό ρόλο στην λειτουργία του διαδικτυακού τόπου αλλά και των ψηφιακών εφαρμογών. Καθορίζουν τον τρόπο λειτουργίας, εμφάνισης και χρήσης της παρουσίας των διαδικτυακών μέσων και τα παραπάνω τα καθορίζει εξατομικευμένα ο κάθε χρήστης. Σε αυτό τον βαθμό η προσφορά υπηρεσιών και εργαλείων που να απευθύνονται στον κάθε επισκέπτη και στις ανάγκες του δεν έχει κάποιο προηγούμενο στην ιστορία του εμπορίου. Η νέα αυτή οικονομία που βασίζεται στην διαφήμιση, την αγορά και διακίνηση πληροφοριών, προϊόντων και υπηρεσιών σε παγκόσμιο επίπεδο με μόνο σύνορο τις προτιμήσεις και επιλογές των χρηστών δεν έχει προηγούμενο στην ανθρώπινη ιστορία.

Οι ερευνητές αλλά και γενικότερα οι ειδικοί που μελετούν το πεδίο που αφορά την επικοινωνία ανθρώπου-υπολογιστή, την στατιστική, την διαφήμιση και την επικοινωνία
γενικότερα δείχνουν ιδιαίτερο ενδιαφέρον για τα cookies και τις λειτουργίες τους. Τα cookies υπάρχουν και χρησιμοποιούνται σε όλους τους διαδικτυακούς τόπους αλλά οι επισκέπτες των διαδικτυακών τόπων ειδικά στην Ελλάδα δεν διαθέτουν επαρκή ενημέρωση.

Ο Πίνακας παρουσιάζει συνοπτικά κάποια cookies και τη λειτουργία τους σε Ελληνικούς διαδικτυακούς τόπους :
 
***<nowiki/>***

## Παραπομπές


## Εξωτερικοί σύνδεσμοι
* 
* 

Κατηγορία:Ιδιωτικότητα στο Διαδίκτυο
Δήμος Πυλήνης

Ο **δημος Πυλήνης** ήταν δήμος του νομού Αιτωλοακαρνανίας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Ναυπακτίας. Έδρα του ήταν το χωριό Σίμος.

Ο δήμος είχε πληθυσμό 2.000 κατοίκους σύμφωνα με την απογραφή του 2001 και έκταση 123.966 στρέμματα. Ήταν κυρίως ορεινός και περιλάμβανε εκτός της Σίμου (ή Σίμος) άλλα 10 χωριά: Ανθόφυτο, Γάβρο, Δορβιτσιά, Στράνωμα, Ελευθεριανή, Παλαιόπυργο, Ποκίστα, Μηλιά, Φαμίλα, Στύλια.

## Διαίρεση
: ** [[Δημοτικό διαμέρισμα Ανθοφύτου Αιτωλοακαρνανίας|Δ.δ. Ανθοφύτου]] ** [170]
::* το Ανθόφυτο [142]
::* η Λεπτοκαρυά [28]
: ** [[Δημοτικό διαμέρισμα Γάβρου Αιτωλοακαρνανίας|Δ.δ. Γάβρου]] ** [87]
::* ο Γάβρος [53]
::* τα Κουτσογιανναίικα [34]
: ** Δ.δ. Δορβιτσιάς ** -- η Δορβιτσιά [130]
: ** Δ.δ. Ελευθεριανής ** -- η Ελευθεριανή [212]
: ** Δ.δ. Μηλέας ** -- η Μηλιά [80]
: ** [[Δημοτικό διαμέρισμα Παλαιοπύργου Αιτωλοακαρνανίας|Δ.δ. Παλαιοπύργου]] ** [361]
::* ο Παλαιόπυργος [317]
::* τα Περιβόλια [44]
: ** Δ.δ. Ποκίστης ** -- η Ποκίστα [144]
: ** [[Δημοτικό διαμέρισμα Σίμου Αιτωλοακαρνανίας|Δ.δ. Σίμου]] ** [246]
::* ο Σίμος [154]
::* ο Κάμπος [43]
::* το Παλαιοχώρι [49]
: ** [[Δημοτικό διαμέρισμα Στρανώμης Αιτωλοακαρνανίας|Δ.δ. Στρανώμης]] ** [220]
::* η Στράνωμα [90]
::* ο Άνω Κάμπος [76]
::* ο Κάτω Κάμπος [54]
::* τα Λουτρά Στάχτης [0]
: ** [[Δημοτικό διαμέρισμα Στύλιας Αιτωλοακαρνανίας|Δ.δ. Στύλιας]] ** [130]
::* η Στύλια [73]
::* η Αγία Τριάδα [57]
: ** [[Δημοτικό διαμέρισμα Φαμίλας Αιτωλοακαρνανίας|Δ.δ. Φαμίλας]] ** [220]
::* ο Πλατανιάς [149]
::* η Συκέα [50]
::* η Φαμίλα [21]

## Δήμαρχοι

Πηγή: Αποτελέσματα εκλογών - ΕΕΤΑΑ

## Εξωτερικοί σύνδεσμοι
*Δήμος Πυλήνης
*Πληροφορίες για τον δήμο από τη Νομαρχία

Κατηγορία:Δήμοι της περιφερειακής ενότητας Αιτωλοακαρνανίας
Παλαιά Μονή Τιμίου Προδρόμου Δεσφίνας

Η **Παλαιά Ιερά Μονή του Αγίου Ιωάννη του Τιμίου Προδρόμου** βρίσκεται Ν.Α. της Δεσφίνας Φωκίδος και σε απόσταση περίπου 5-6 χιλιομέτρων. Η τοποθεσία που έχει χτιστεί είναι μιά χαράδρα δύσβατη μέχρι απρόσιτη και λέγεται «Δρυμώνας», κτηματική περιφέρεια της Δεσφίνας. Είναι κτίσμα στους χρόνους των Παλαιολόγων επί Ανδρονίκου 1376-1379, του 13ου ή 14ου αιώνα. Κατά της περίοδο της Εθνικής Επανάστασης του 1821, το μοναστήρι αυτό δοξάστηκε σε μεγάλο βαθμό. Σε αυτή την Ιερά Μονή πρωτοεμόνασε ο εθνεγέρτης της Ρούμελης Δεσπότης Ησαΐας, Επίσκοπος Σαλώνων και φιλοξένησε στις μοναχικές τάξεις σε νεαρά ηλικία τον Αθανάσιο Διάκο τον μετέπειτα ήρωα της Μάχης της Αλαμάνας. Και ο στρατηγός Μακρυγιάννης στα Απομνημονεύματά του γράφει πολλά για το παλιό αυτό μοναστήρι, ως ευλαβής προσκυνητής του την περίοδο εκείνη.

## Βιβλιογραφία
* *Ιερές Μνήμες*, Νικόλαος Ιωαν. Παπαλουκάς, Δεσφίνα Φωκίδος 1999

Κατηγορία:Μονές της περιφερειακής ενότητας Φωκίδας
Αγλαΐα (αποσαφήνιση)

Με το όνομα **Αγλαΐα** είναι γνωστό καθένα από τα παρακάτω.

## Πρόσωπα

* Αγλαΐα, μια από τις τρεις Χάριτες
* Αγλαΐα, η σύζυγος του Καραγκιόζη στο θέατρο σκιών

## Άλλα
* 47 Αγλαΐα, αστεροειδής

Κατηγορία:Αποσαφηνίσεις ονομάτων
Δήμος Φυτειών

Ο **δήμος Φυτειών** ήταν δήμος του νομού Αιτωλοακαρνανίας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Ξηρομέρου. Βρισκόταν στο βορειοανατολικό τμήμα της Αιτωλοακαρνανίας στα νότια της λίμνης Αμβρακίας. Έδρα ήταν οι Φυτείες Αιτωλοακαρνανίας.

Σύμφωνα με την απογραφή του 2001 έχει 2.734 κατοίκους και 96.295 στρέμματα έκταση. Αποτελείται από μόλις δύο δημοτικά διαμερίσματα, το δ.δ Φυτειών (που περιλαμβάνει τα χωριά Φυτείες και Κουβαρά) και το δ.δ. Παπαδάτου (που περιλαμβάνει τα χωριά Παπαδάτο, Άγιο Στέφανο και Ρίβιο).

## Διαίρεση
Αναλυτικά τα δημοτικά διαμερίσματα και οι οικισμοί του δήμου (σε παρένθεση ο πληθυσμός σύμφωνα με την απογραφή του 2001)
: ** [[Δημοτικό διαμέρισμα Φυτειών Αιτωλοακαρνανίας|Δ.δ. Φυτειών]] ** [1.854]
::* οι Φυτείες [1.577]
::* ο Κουβαράς [277]
: ** [[Δημοτικό διαμέρισμα Παπαδάτου Αιτωλοακαρνανίας|Δ.δ. Παπαδάτου]] ** [867]
::* ο Παπαδάτου [531]
::* ο Άγιος Στέφανος [125]
::* το Ρίβιον [211]

## Πρόεδροι της κοινότητας μετά το 1978

## Δήμαρχοι

Πηγή: Αποτελέσματα εκλογών - ΕΕΤΑΑ

## Εξωτερικοί σύνδεσμοι
*Δήμος Φυτειών
*Πληροφορίες για τον δήμο από τη Νομαρχία

Φυτείες
Μιχαήλ Β΄ της Μπραγκάνσα

:*Να μη συγχέεται με τον νόθο [[Μιχαήλ της Μπραγκάνσα]] (1699-1724), μεγάλο θείο του Ιωάννη ΣΤ΄.*

**Μιχαήλ (Β΄) της Μπραγκάνσα** (*Miguel Maria Carlos Egídio Constantino Gabriel Rafael Gonzaga Francisco de Paula e de Assis Januário von Braganza*, Βαυαρία, 19 Σεπτεμβρίου 1853 - 11 Οκτωβρίου 1927) από τον Οίκο της Μπραγκάνσα ήταν διεκδικητής του Πορτογαλικού στέμματος (1866 - 1920) και δούκας της Μπραγκάνσα. Γεννημένος κατά τη διάρκεια της εξορίας του πατέρα του στη Γερμανία, ήταν γιος του Μιχαήλ Α΄ της Πορτογαλίας και της Αδελαΐδας, κόρης του Κωνσταντίνου διαδόχου στο πριγκιπάτο του Λέβενσταϊν-Βέρτχαϊμ-Ρόζενμπεργκ.

Σύμφωνα με τον Πορτογαλικό νόμο (1834) και το Σύνταγμα (1838), ο πατέρας του ήταν ανεπιθύμητος να εισέλθει σε Πορτογαλικό έδαφος. Ο νεαρός Μιχαήλ εκπαιδεύτηκε σε Γερμανία και Αυστρία πλάι στον αυτοκράτορα Φραγκίσκο Ιωσήφ, που πολέμησε για λογαριασμό του στην κατάληψη της Βοσνίας και τον υπεραγάπησε. Του έδωσε πολλά προνόμια που τελικά του επέτρεψαν να μείνει Πορτογάλος παρά την άρνηση της πατρικής του χώρας.

Ήταν συνταγματάρχης της 7ης στρατιωτικής μεραρχίας των Ουσσάρων και με την έναρξη τού Α΄ Παγκοσμίου Πολέμου ήταν αρχιστράτηγος των Αυστριακών δυνάμεων. Παραιτήθηκε, όταν η πατρίδα του Πορτογαλία εισήλθε στον πόλεμο σαν αντίπαλος. 

Εγκαταστάθηκε στη Μάλτα, όπου έζησε την υπόλοιπη ζωή του σε φτώχεια και ανυποληψία, ιδιαίτερα μετά την πτώση της Αυστρο-Ουγγρικής αυτοκρατορίας. Το 1920 παραιτήθηκε από τα δικαιώματά του στον Πορτογαλικό θρόνο για λογαριασμό του 13χρονου τότε γιου του, Ντουάρτε.

## Οικογένεια
Νυμφεύτηκε πρώτα την Ελισάβετ (1860 - 1881), κόρη τού Μαξιμιλιανού-Αντωνίου διαδόχου τού Τουρν & Τάξις και ανιψιά τής Ελισάβετ, συζύγου τού Φραγκίσκου-Ιωσήφ αυτοκράτορα της Αυστρίας. Είχαν τέκνα:
* Μιχαήλ 1878-1923, δούκας του Βιζέου.
* Φραγκίσκος-Ιωσήφ 1879-1919, πρίγκιπας της Μπραγκάνσα.
* Μαρία-Θηρεσία 1881-1945, παντρεύτηκε τον Κάρολο-Λουδοβίκο πρίγκιπα τού Τουρν & Τάξις.

Η Ελισάβετ απεβίωσε το 1881 και ο Μιχαήλ έκανε το 1893 δεύτερο γάμο με την εξαδέλφη του Μαρία-Θηρεσία, κόρη τού Καρόλου 6ου πρίγκιπα τού Λέβενσταϊν-Βέρτχαϊμ-Ρόζενμπερκ και είχε τέκνα:
* Ισαβέλλα-Μαρία 1894-1970, παντρεύτηκε τον Φραγκίσκο-Ιωσήφ 9ο πρίγκιπα τού Τουρν & Τάξις.
* Μαρία-Βενεδίκτη 1896-1971, άγαμη.
* Μαφάλντα 1898-1918, απεβ. 20 ετών.
* Μαρία-Άννα 1899-1971, παντρεύτηκε τον Κάρολο-Αύγουστο 10ο πρίγκιπα τού Τουρν & Τάξις.
* Μαρία-Αντωνία 1903-1973, παντρεύτηκε τον Σίντνεϋ Άσλεϋ-Σάνλερ, γιο τού Γουίλιαμ Α. Σάνλερ γερουσιαστή στις ΗΠΑ.
* Φιλίππα 1905-1990, άγαμη.
* Ντουάρτε Β΄ 1907-1976, δούκας της Μπραγκάνσα και διεκδικητής τού θρόνου.
* Μαρία-Αδελαΐδα 1912-2012, παντρεύτηκε τον δρ. Νικολάας φαν Ούντεν.

## Πρόγονοι


## Αναφορά σε πηγές


Κατηγορία:Δούκες της Μπραγκάνσα
Δημόσια Κεντρική Βιβλιοθήκη Βέροιας

Η Δημόσια Κεντρική Βιβλιοθήκη Βέροιας είναι Νομικό Πρόσωπο Δημοσίου Δικαίου (Ν.Π.Δ.Δ.) και υπάγεται στο Υπουργείο Εθνικής Παιδείας & Θρησκευμάτων. Εποπτεύεται από Εφορεία με τριετή θητεία, η οποία ορίζεται από την Περιφέρεια και απευθύνεται κυρίως στους κατοίκους του Νομού αλλά και σε κάθε πολίτη που την επισκέπτεται και ερευνά τις συλλογές της ή χρησιμοποιεί τις υπηρεσίες της. Το Παράρτημα της, στεγάζεται στο σχολικό συγκρότημα του 7ου και 11ου σχολείου δίπλα στο Αρχαιολογικό Μουσείο. Κύριος σκοπός της είναι να ψυχαγωγεί και να επιμορφώνει τους χρήστες της, να τους παρέχει υπηρεσίες και πηγές πληροφόρησης που θα καλύπτουν τις ανάγκες για πληροφόρηση και έρευνα και παράλληλα, να προωθεί τον πολιτισμό και την αγάπη για το βιβλίο και για τη βιβλιοθήκη. 

Η συλλογή της αποτελείται από ιστορικό υλικό του τόπου και της περιφέρειας, χρήσιμο για κάποιον ερευνητή και από τεκμήρια που καλύπτουν όλες τις επιστήμες και τα θεματικά πεδία που μπορεί να απασχολούν κάποιον. Περιλαμβάνει πάνω από 100.000 τόμους βιβλίων (50.000 από αυτούς είναι καταχωρημένοι σε ηλεκτρονική μορφή) καθώς και οπτικοακουστικό υλικό (VHS, DVD, CD-ROM, DVD-ROM, CD μουσικής). Μέλος της βιβλιοθήκης μπορεί να γίνει κάθε πολίτης του νομού Ημαθίας με τη προσκόμιση της αστυνομικής του ταυτότητας, ενώ για τα παιδιά του Δημοτικού σχολείου είναι απαραίτητη η παρουσία του κηδεμόνα για την έκδοση της κάρτας μέλους. 

Το 2009 η Δημόσια Κεντρική Βιβλιοθήκη της Βέροιας ξεκίνησε τη λειτουργία του νέο της  παιδικού τμήματος με το όνομα "Τα Μαγικά Κουτιά". Τη κατασκευή του νέο παιδικού τμήματος χρηματοδότησε το Ίδρυμα Σταύρος Νιάρχος και το εγκαινίασε ο Πρόεδρος της Δημοκρατίας Κάρολος Παπούλιας. To 2010 βραβεύτηκε με το Βραβείο «Πρόσβαση στη Μάθηση» (Access to Learning Award - ATLA) από το Ίδρυμα Bill and Melinda Gates για τη δημιουργική χρήση των υπηρεσιών πληροφόρησης και τεχνολογίας για την ικανοποίηση των οικονομικών, εκπαιδευτικών και πολιτιστικών αναγκών.

## Παραπομπές
 

## Εξωτερικοί σύνδεσμοι
* Η ιστοσελίδα της Δημόσιας Κεντρικής Βιβλιοθήκης Βέροιας
* 2010 Access to Learning Award: Veria Central Public Library, Greece.  Bill & Melinda Gates Foundation
*Δημιουργικό καλοκαίρι στη Δημόσια Βιβλιοθήκη της Βέροιας
* Ε.Κ.Τ. - Δημόσια Κεντρική Βιβλιοθήκη Βέροιας 
* Δημόσιες Βιβλιοθήκες - Δημόσια Κεντρική Βιβλιοθήκη Βέροιας

Βεροια
Κατηγορία:Βέροια
Propaganda Fide

[thumb|right|220px|Τα κεντρικά γραφεία της ''''Propaganda Fide'' στη [Ρώμη.]]
**Propaganda Fide** (πλήρες όνομα *Congregatio de Propaganda Fide*, δηλαδή «Επιτροπή για την Προώθηση της Πίστης») υπήρξε το όνομα του Τμήματος (Επιτροπής) της Αγίας Έδρας, που ιδρύθηκε από τον Πάπα Γρηγόριο ΙΕ΄ το 1622. Είχε διπλό σκοπό, αφενός τη διάδοση του Χριστιανισμού σε περιοχές εκτός του χριστιανικού κόσμου που δεν είχε φτάσει το χριστιανικό άγγελμα και αφετέρου την υπεράσπιση της ορθότητας της πίστης σε μέρη όπου αμφισβητούνταν από την αίρεση.

Η *Propaganda Fide* υπήρξε ουσιαστικά η *Επιτροπή* η οποία ήταν επιφορτισμένη με το καθήκον να οργανώσει το σύνολο της ιεραποστολικής δράσης της Ρωμαιοκαθολικής Εκκλησίας. Με πρόνοια του Πάπα Ιωάννη Παύλου Β΄, η *Επιτροπή* μετονομάστηκε σε *Επιτροπή για τον Ευαγγελισμό των Λαών* (Congregatio pro Gentium Evangelizatione).

## Εξωτερικοί σύνδεσμοι

* Επίσημη ιστοσελίδα του *[http://www.fides.org/index.php?lan=eng Propaganda Fide]* .
* Βατικανό Μουσείο: Propaganda Fide 
* *Καθολική Εγκυκλοπαίδεια*, λήμμα «Sacred Congregation of Propaganda» .

Κατηγορία:Καθολική Εκκλησία
Μαρία Άννα της Αυστρίας

Η **Μαρία Άννα** (γερμ. *Maria Anna von Habsburg-Österreich*, 7 Σεπτεμβρίου 1683 - 14 Αυγούστου 1754) από τον Οίκο των Αψβούργων ήταν αρχιδούκισσα της Αυστρίας και με τον γάμο της έγινε βασίλισσα της Πορτογαλίας. 

## Βιογραφία
Η *Μαρία Άννα Ιωσηφίνα Αντωνία Ρεγγίνα* γεννήθηκε στο Λιντς της Αυστρίας ήταν το πέμπτο (τέταρτο επιβιώσαν) παιδί και η τρίτη κόρη του Λεοπόλδου Α΄ της Αγίας Ρωμαϊκής Αυτοκρατορίας και της Ελεονώρας Μαγδαληνής, κόρης του Φιλίππου Γουλιέλμου του Παλατινάτου-Νόιμπουργκ. Ήταν αδελφή των αυτοκρατόρων Ιωσήφ Α΄ και Καρόλου ΣΤ΄. Ήταν το ενδέκατο παιδί του πατέρα της, καθώς εκείνος είχε παντρευτεί ακόμη δύο φορές. Είχε μια ακόμη επιζώσα αδελφή από τον πρώτο του γάμο.

Το 1708 παντρεύτηκε τον εκ μητρός εξάδελφό της, Ιωάννη Ε΄ της Πορτογαλίας, και έγινε βασιλική σύζυγος της Πορτογαλίας.

Ανέλαβε την αντιβασιλεία (1742), όταν ένα ατύχημα άφησε τον σύζυγο της ημιπαράλυτο, ενώ όταν αυτός πέθανε το 1750, υποστήριξε τον μεγαλύτερο γιο τους, Ιωσήφ Α΄ της Πορτογαλίας.

Απεβίωσε ηλικία 70 ετών και η σορός της ενταφιάστηκε στο Βασιλικό Πάνθεον των Μπραγκάνσα, ενώ η καρδιά της ενταφιάστηκε στην Αυτοκρατορική Κρύπτη των Αψβούργων στη Βιέννη.

## Οικογένεια
Παντρεύτηκε το 1708 τον Ιωάννη Ε΄ της Πορτογαλίας, γιο του Πέτρου Β΄ της Πορτογαλίας. Απέκτησαν έξι παιδιά.
* Βαρβάρα (1711 - 1758), παντρεύτηκε το Φερδινάνδο ΣΤ΄ της Ισπανίας.
* *Πέτρος* ντε Αλκάνταρα Φραγκίσκος Αντώνιος Ιωάννης Κάρολος Ιαβέρης ντε Πάουλα Μιχαήλ Ραφαήλ (1712 - 1714), Πρίγκηπας της Βραζιλίας.
* Ιωσήφ Α΄ (1714 - 1777), Βασιλιάς της Πορτογαλίας, παντρεύτηκε τη Μαριάννα Βικτωρία της Ισπανίας.
* *Κάρολος* Ιωάννης Εμμανουήλ Αλέξανδρος (1716 - 1736).
* Πέτρος Γ΄ (1717 - 1786), παντρεύτηκε τη Μαρία Α΄ της Πορτογαλίας.
* *Αλέξανδρος* Φραγκίσκος Ιωάννης Αντώνιος Νικόλαος (1723 - 1728), πέθανε από ευλογιά.

## Πρόγονοι


## Παραπομπές


Κατηγορία:Βασιλομήτωρ
Κατηγορία:Βασίλισσες της Πορτογαλίας
Κατηγορία:Αντιβασιλείς της Πορτογαλίας
Κατηγορία:Πριγκίπισσες της Αυστρίας
Κατηγορία:Οίκος των Αψβούργων
Ping Of Death

Το **ping του θανάτου (POD - Ping Of Death)** είναι ένας τύπος επίθεσης σε έναν ηλεκτρονικό υπολογιστή. Η επίθεση Ping Of Death συντελείται όταν ένας ηλεκτρονικός υπολογιστής στέλνει κακοσχηματισμένα πακέτα ping σε έναν άλλο υπολογιστή με σκοπό να τον θέσει εκτός λειτουργίας.

## Τεχνικές λεπτομέρειες
Ένα πακέτο ping έχει κανονικά μέγεθος 64 bytes (ή 84 bytes εάν προστεθεί και η κεφαλίδα που προσθέτει το πρωτόκολλο IP). Πολλοί τύποι ηλεκτρονικών υπολογιστών δεν μπορούν να χειριστούν πακέτα ping που έχουν μέγεθος μεγαλύτερο από 65535 bytes, δηλαδή το μέγιστο επιτρεπτό από το πρωτόκολλο IP. Κατά συνέπεια, η επίθεση Ping Of Death περιλαμβάνει την συνεχή αποστολή μεγάλων πακέτων ping σε κάποιον υπολογιστή μέχρι ο τελευταίος να τεθεί εκτός λειτουργίας.

Σύμφωνα με τα πρωτόκολλα του διαδικτύου, η αποστολή ενός πακέτου ping μεγαλύτερου των 65535 bytes είναι παράνομη και δεν προβλέπεται, δεδομένου ότι στην κεφαλίδα IP προβλέπονται μονάχα 16 bits για την καταχώρηση του μεγέθους του πακέτου (2^16-1 = 65535). Παρ’ όλα αυτά ένας υπολογιστής μπορεί να σπάσει το πακέτο ping σε δύο τμήματα και να το στείλει ως δύο ξεχωριστά πακέτα IP. Όταν ο υπολογιστής-στόχος παραλάβει τα δύο πακέτα, θα τα συνθέσει και θα δημιουργήσει ένα μεγάλο πακέτο ping, το οποίο στην συνέχεια ενδέχεται να δημιουργήσει σφάλματα του τύπου buffer overflow, τα οποία συνήθως οδηγούν σε δυσλειτουργία ολόκληρου του υπολογιστή (computer crash).

## Αντιμετώπιση
Για την αντιμετώπιση αυτής της επίθεσης θα πρέπει κατά την συναρμολόγηση των διαδοχικών πακέτων IP να ελέγχεται κατά πόσο αυτά είναι έγκυρα. Με τον τρόπο αυτό είναι δυνατόν να απορρίπτονται πακέτα IP που έχουν μέγεθος μεγαλύτερο του επιτρεπτού και έτσι αποφεύγεται ο κίνδυνος αυτού του τύπου επίθεσης. Πολλές φορές αυτοί οι έλεγχοι γίνονται και από συστήματα firewall ούτως ώστε να προστατευθούν οι υπολογιστές που βρίσκονται σε κάποιο τοπικό δίκτυο. Μία άλλη εκδοχή είναι η χρησιμοποίηση μνήμης buffer μεγαλύτερης των 65535 bytes ούτως ώστε να μην συμβαίνει το σφάλμα buffer overflow. Όμως αυτή η λύση δεν είναι η βέλτιστη, δεδομένου ότι δίνει στον υπολογιστή την δυνατότητα να χειριστεί πακέτα IP που έχουν μέγεθος μεγαλύτερο αυτού που καθορίζεται ως μέγιστο στο πρωτόκολλο και με τον τρόπο αυτό το παραβιάζει.

## Ευάλωτα συστήματα
Αυτός ο τύπος επίθεσης αφορά μια πληθώρα λειτουργικών συστημάτων και συσκευών, όπως για παράδειγμα το UNIX, το Linux, το Mac, τα Windows, διάφορους εκτυπωτές και δρομολογητές (routers). Παρόλα αυτά από το 1997-1998 τα περισσότερα από τα παραπάνω συστήματα έχουν διορθωθεί ούτως ώστε να μην προσβάλλονται από επιθέσεις Ping Of Death. Προσφάτως όμως έχει επικρατήσει ενός άλλου είδους επίθεση: η επίθεση Ping flood, κατά την οποία ένας υπολογιστής βομβαρδίζεται συνεχώς με πακέτα ping ούτως ώστε οι διάφορες υπηρεσίες που προσφέρει (HTTP server, FTP server, Mail server κοκ) να είναι μη διαθέσιμες προς το κοινό (DOS - Denial of Service).

## Δείτε επίσης
* Ping
* Ping flood
* Επίθεση Smurf
* ICMP
* IP
* Χάκερ
* Firewall

Κατηγορία:Επιθέσεις άρνησης υπηρεσιών
Ping flood

Η επίθεση **Ping flood** ανήκει στην κατηγορία επιθέσεων άρνησης υπηρεσιών (DOS - Denial of Service) και περιλαμβάνει την συνεχή αποστολή πακέτων ping (ICMP Echo Request) από τον υπολογιστή του επιτιθέμενου προς τον υπολογιστή του αμυνόμενου. Για να επιτύχει αυτή η επίθεση θα πρέπει ο επιτιθέμενος να διαθέτει μεγαλύτερο bandwidth (εύρος ζώνης) από το θύμα, δηλαδή η σύνδεσή του με το διαδίκτυο να είναι πιο γρήγορη σε σχέση με του θύματος (για παράδειγμα γραμμή DSL έναντι απλής dial-up σύνδεσης). Εάν σε κάθε πακέτο ping (ICMP Echo Request) το θύμα απαντήσει με πακέτο ICMP Echo Reply, τότε καταναλώνει όλη την ευρυζωνική της σύνδεσής του και κατά συνέπεια οι υπηρεσίες που προσφέρει δεν είναι πλέον διαθέσιμες στους χρήστες του.

## Άμυνα
Για την μείωση των συνεπειών από μία επίθεση ping, το θύμα μπορεί να χρησιμοποιήσει ένα firewall ούτως ώστε τα πακέτα ping να σταματάνε σε αυτό και να απορρίπτονται. Έτσι λοιπόν αποτρέπεται η αποστολή πακέτων ICMP Echo Reply από το θύμα και κατά συνέπεια δεν σπαταλιέται πολύτιμη ευρυζωνική και δεν δίνει πληροφορίες στον επιτιθέμενο για την εξέλιξη της επίθεσής του.

Μία άλλη τακτική είναι η εξής: Αντί να απορρίπτονται όλα τα πακέτα ping, καταγράφεται ο αριθμός των πακέτων που δέχεται το firewall και εάν διαπιστωθεί ότι ο αριθμός αυτός υπερβαίνει κάποιο ανώτατο όριο που έχει προκαθοριστεί, τότε το firewall αρχίζει να τα απορρίπτει. 

Τις περισσότερες φορές ο επιτιθέμενος δεν χρησιμοποιεί τον δικό του ηλεκτρονικό υπολογιστή για να επιτεθεί, αλλά χρησιμοποιεί άλλους υπολογιστές που έχει παραβιάσει προηγουμένως. Με τον τρόπο αυτό καταφέρνει να καλύψει τα ίχνη του και ο εντοπισμός του καθίσταται πολύ δύσκολος.

## Δείτε επίσης
* Ping Of Death
* Επίθεση Smurf
* Ping
* ICMP
* Χάκερ
* Firewall

Κατηγορία:Επιθέσεις άρνησης υπηρεσιών
Αντώνης Μαλλιάρης

Ο **Αντώνης Μαλλιάρης** (Εμμανουήλ Παππάς Σερρών, 1941) είναι Έλληνας εκδότης και συγγραφέας.

Γεννήθηκε στο χωριό Εμμανουήλ Παπάς του νομού Σερρών το 1941. Το 1959 εγκαταστάθηκε στη Θεσσαλονίκη όπου και απέκτησε δίπλωμα λογιστικής. Στη συνέχεια ασχολήθηκε με την πώληση και έκδοση βιβλίων.

Το 1966 ίδρυσε την εκδοτική εταιρεία «Μαλλιάρης Παιδεία A.E», που στην εκδοτική της δραστηριότητα καταγράφονται περισσότεροι από 2.000 τίτλοι βιβλίων. Είναι ιδιοκτήτης και εκδότης της μηνιαίας πολιτιστικής εφημερίδας της Θεσσαλονίκης «Πολιτισμικά».

Επίσης, ίδρυσε αλυσίδα βιβλιοπωλείων στη Θεσσαλονίκη που ξεκίνησε από το 1971.

Διατέλεσε μέλος το ΔΣ του Εθνικού Κέντρου Βιβλίου (ΕΚΕΒΙ) και αντιπρόεδρος στην Πανελλήνια Ένωση Εκδοτών, καθώς και πρόεδρος του Συλλόγου Βιβλιοπωλών Θεσσαλονίκης για 6 χρόνια. Διατέλεσε επίσης μέλος του διοικητικού συμβουλίου του Εμπορικού Συλλόγου Θεσσαλονίκης.
## Εργογραφία
Έχει γράψει τα βιβλία: «Η 13η Λεωφόρος», «Για ένα καλύτερο Φεστιβάλ Βιβλίου», «Για μια καλύτερη Εθνική Πολιτική Βιβλίου», «Σχολικές Βιβλιοθήκες: Υπαρκτές ή Ανύπαρκτες;» και «Θεσσαλονίκη, καλύτερη πόλη για καλύτερη ζωή».

Έχει εκδώσει την εγκυκλοπαίδεια «Παιδεία» σε 30 τόμους, το έργο «Ελλάδα, Ιστορία και Πολιτισμός» σε 10 τόμους, την «Εγκυκλοπαίδεια του Ποντιακού Ελληνισμού» σε 12 τόμους και πολλά άλλα βιβλία διαφόρων κατηγοριών.
## Παραπομπές

## Εξωτερικοί σύνδεσμοι
*Ιστορία του εκδοτικού οργανισμού "Μαλλιάρης-Παιδεία"

Μαλλιαρης Αντωνης
Μαλλιαρης Αντωνης
Μαλλιάρης Αντώνης
LAND

Η επίθεση **LAND** ανήκει στην κατηγορία επιθέσεων DOS - Denial of Service και περιλαμβάνει την αποστολή ενός ειδικού μολυσμένου πακέτου σε έναν υπολογιστή με σκοπό να τον κάνει να "παγώσει". Η τρύπα ασφαλείας την οποία εκμεταλλεύεται αυτό το είδος επίθεσης ανακαλύφθηκε το 1997 από κάποιον που χρησιμοποιούσε το ψευδώνυμο "m3lt". Τέλος, πολλά από τα σύγχρονα λειτουργικά συστήματα, όπως για παράδειγμα τα Windows XP και τα Windows Vista, είναι ευάλωτα σε τέτοιου είδους επιθέσεις.

## Τεχνικές λεπτομέρειες
Ο επιτιθέμενος στέλνει στο θύμα ένα ειδικά κατασκευασμένο πακέτο TCP SYN (έναρξη σύνδεσης TCP/IP). Στα πεδία αποστολέας και παραλήπτης της κεφαλίδας αυτού του ειδικά κατασκευασμένου TCP πακέτου βρίσκεται η διεύθυνση IP του θύματος. Η παραλαβή ενός τέτοιου πακέτου οδηγεί τον υπολογιστή του θύματος να απαντά στον εαυτό του συνέχεια και κατά συνέπεια να καθίσταται μη λειτουργικός.

Συνεπώς, το χαρακτηριστικό της επίθεσης LAND που την διαχωρίζει από άλλες επιθέσεις είναι ότι το πακέτο που στέλνεται έχει ως αποστολέα και παραλήπτη την διεύθυνση IP του θύματος.

## Ευάλωτα συστήματα
Επιτυχημένες επιθέσεις LAND έχουν γίνει σε διάφορα λειτουργικά συστήματα και υπηρεσίες. Για παράδειγμα έχει διαπιστωθεί πως το SNMP και η υπηρεσία kerberos για Windows (πόρτα 88, πρωτόκολλο TCP) είναι ιδιαιτέρως ευάλωτα. Οι επιθέσεις αυτές βασίζονται στο γεγονός ότι το λογισμικό δεν έχει σχεδιαστεί σωστά και δέχεται συνδέσεις που φαίνεται ότι προέρχονται από τον ίδιο υπολογιστή.

Ακολουθεί μία λίστα με μερικά από τα λειτουργικά συστήματα και τις υπηρεσίες που έχει διαπιστωθεί πειραματικά ότι είναι ευπαθή σε τέτοιες επιθέσεις:

* AIX 3.0
* AmigaOS AmiTCP 4.2 (Kickstart 3.0)
* BeOS Preview release 2 PowerMac
* BSDi 2.0 και 2.1
* Digital VMS
* FreeBSD 2.2.5-RELEASE and 3.0 (Έχει διορθωθεί μέσω updates)
* HP External JetDirect Print Servers
* IBM AS/400 OS7400 3.7
* Irix 5.2 και 5.3
* Mac OS MacTCP, 7.6.1 OpenTransport 1.1.2 και 8.0
* NetApp NFS server 4.1d και 4.3
* NetBSD 1.1 έως 1.3 (Έχει διορθωθεί μέσω updates)
* NeXTSTEP 3.0 και 3.1
* Novell 4.11
* OpenVMS 7.1 με UCX 4.1-7
* QNX 4.24
* Rhapsody Developer Release
* SCO OpenServer 5.0.2 SMP, 5.0.4
* SCO Unixware 2.1.1 και 2.1.2
* SunOS 4.1.3 και 4.1.4
* Windows 95, NT και XP SP2, Vista

## Αντιμετώπιση
Η πλειοψηφία των firewall έχουν την ικανότητα να αντιλαμβάνονται τέτοιου είδους μολυσμένα πακέτα και να τα απορρίπτουν. Έτσι λοιπόν προστατεύεται ο υπολογιστής από τέτοιου είδους επιθέσεις. Τέλος, μερικά λειτουργικά συστήματα έχουν εκδώσει ανανεώσεις (updates) που διορθώνουν αυτό το πρόβλημα (π.χ. NetBSD και FreeBSD).

## Δείτε επίσης
* Λειτουργικό σύστημα
* TCP
* IP
* Firewall

## Εξωτερικοί σύνδεσμοι
*  Η πρώτη αναφορά στην επίθεση LAND από τον m3lt.
*  Άρθρο που αναλύει την ευπάθεια των Windows XP σε επιθέσεις LAND. 

Κατηγορία:Επιθέσεις άρνησης υπηρεσιών
Μαρία Τερέζα της Μπραγκάνσα

Η **Μαρία Θηρεσία** (πορτ. *Maria Teresa de Bragança, duquesa de Beira*, 29 Απριλίου 1793 – 17 Ιανουαρίου 1874) του Οίκου της Μπραγκάνσα ήταν πριγκίπισσα της Πορτογαλίας και με τους γάμους της έγινε πρώτα πριγκίπισσα της Ισπανίας και μετά κόμισσα της Μολίνα.

## Βιογραφία
Η *Μαρία Θηρεσία Φραγκίσκη της Ασίζης Αντωνία Καρλόττα Ιωάννα Ιωσηφίνα Ιαβερία Παυλίνα Μιχαηλία Ραφαηλία Ισαβέλλα Γκοντζάγκα* υπήρξε το πρώτο παιδί και η μεγαλύτερη κόρη του Ιωάννη ΣΤ΄ της Πορτογαλίας και της Καρλόττας Ιωακείμης των Βουρβόνων-Ισπανίας, κόρης του Καρόλου Δ΄ της Ισπανίας.

Ως πρώτο τέκνο του βασιλιά της Πορτογαλίας ήταν διάδοχος του πορτογαλικού θρόνου με τον τίτλο *[[Δούκας|δούκισσα]] της [[Μπέιρα]]* από το 1793 που γεννήθηκε, έως τη γέννηση του αδελφού της, Φραγκίσκου Αντωνίου, το 1795. 

Η οικογένειά της εγκαταστάθηκε στη Βραζιλία. Το 1810 παντρεύτηκε τον εξάδελφό της, Πέτρο Κάρολο της Ισπανίας, στο Ρίο ντε Τζανέιρο. Χήρεψε το 1812 και 8 μήνες μετά το τέλος του συζύγου της γέννησε το γιο τους, Σεβαστιανό. Η Μαρία Θηρεσία ήταν σύμμαχος του μικρότερου αδελφού της, Μιχαήλ, στις προσπάθειές του να καταλάβει τον πορτογαλικό θρόνο.

### Στο πλευρό του Δον Κάρλος της Ισπανίας
Τα τελευταία χρόνια της βασιλείας του θείου της, Φερδινάνδου Ζ΄ της Ισπανίας, που απεβίωσε το 1833, πήγε στη Μαδρίτη, συμμάχησε με τον αδελφό του Βασιλιά, Κάρολο, Κόμη της Μολίνα, και τον βοήθησε με όλες τις δυνάμεις της να καταλάβει το θρόνο. Ο Φερδινάνδος Ζ΄ είχε μόνο δύο κόρες, και καθώς δεν είχε άρρεν τέκνο τη διαδοχή αξίωνε ο αδελφός του Κάρλος. Όταν το Βασιλιά διαδέχθηκε η μεγαλύτερη κόρη του, Ισαβέλλα, ξεκίνησε εμφύλιος με το όνομα *[[Καρλικοί Πόλεμοι|Καρλικός Πόλεμος]]*. Συμμετείχε στον Πρώτο Καρλικό Πόλεμο (1833-1839) σαν ένθερμος υποστηρικτής του Καρλισμού, ενώ η αδελφή της, Μαρία Φραγκίσκη, σύζυγος του Καρόλου, απεβίωσε το 1834.

Τον Ιανουάριο του 1837 το Ανώτατο Δικαστήριο της Ισπανίας απέκλεισε κάθε δικαίωμα συμμετοχής της Μαρίας Θηρεσίας στον ισπανικό θρόνο, καθώς και του γιου της, Σεβαστιανού, τόσο για τον ίδιο όσο και για τους απογόνους του. Ίδια αποκήρυξη συνέβη και στην Πορτογαλία στον μικρότερο αδελφό της, Μιχαήλ Α΄, όπου τον μεγαλύτερο αδελφό τους, Πέτρο Δ΄, τον είχε διαδεχθεί η κόρη του, Μαρία Β΄.

Το 1838 παντρεύτηκε για δεύτερη φορά το χήρο Κάρολο σε δεύτερο γάμο του, μετά τον θάνατο της συζύγου του και αδελφής της. Δεν απέκτησαν παιδιά· ο Κάρολος (τιτουλάριος βασιλιάς της Ισπανίας) της έδωσε το δικαίωμα σαν σύζυγός του, η Μαρία Θηρεσία να είναι στο όνομά του τιτουλάρια βασίλισσα. Μετά τον εμφύλιο πόλεμο η Μαρία Θηρεσία εξορίστηκε και δεν επέστρεψε στην Ισπανία. Απεβίωσε στις 17 Ιανουαρίου 1874 σε ηλικία 80 ετών στην Τεργέστη.

## Οικογένεια
Παντρεύτηκε πρώτα το 1810 τον εξάδελφό της, Πέτρο Κάρολο της Ισπανίας, και είχε ένα τέκνο:
* Σεβαστιανός (1811-1875), Πρίγκιπας της Ισπανίας.

Το 1812 απεβίωσε ο Πέτρος Κάρολος και η Μαρία Θηρεσία έκανε δεύτερο γάμο το 1838 με τον θείο της, Κάρολο Μαρία, Κόμη της Μολίνα. Δεν απέκτησε απογόνους.

## Πρόγονοι

## Παραπομπές


Κατηγορία:Οίκος της Μπραγκάνσα
Κατηγορία:Βασιλικές πριγκίπισσες
Κατηγορία:Βραζιλιάνες πριγκίπισσες
Κατηγορία:Ισπανίδες Ινφάντας
Κατηγορία:Ινφάντας της Πορτογαλίας
Οδηγός συσκευής

Ονομάζουμε **οδηγό συσκευής** (Device Driver) το λογισμικό εκείνο που συνοδεύει συνήθως ένα περιφερειακό ενός υπολογιστή, π.χ. ένα αποθηκευτικό μέσο, όπως μια συσκευή CD-ROM, και το οποίο πρέπει να εγκατασταθεί στον υπολογιστή προκειμένου το περιφερειακό να λειτουργήσει. Κάθε συσκευή είναι κατασκευασμένη σύμφωνα με προδιαγραφές που ορίζονται συνήθως από διεθνείς οργανισμούς ή από συμφωνίες μεγάλων κατασκευαστών. Ο οδηγός συσκευής είναι ένα πρόγραμμα που επιτρέπει την επικοινωνία της συσκευής και του λειτουργικού συστήματος.

Οι οδηγοί συσκευών συνήθως δημιουργούνται από τους κατασκευαστές των περιφερειακών και προκειμένου το προϊόν τους να μπορεί να λειτουργεί με τις νέες εκδόσεις λειτουργικών συστημάτων, αναβαθμίζονται συνεχώς και διανέμονται, συνήθως, μέσω Διαδικτύου. Τα σύγχρονα λειτουργικά συστήματα μπορούν να αναγνωρίζουν μεγάλες ομάδες περιφερειακών και να εγκαθιστούν αυτόματα τους κατάλληλους οδηγούς συσκευών.

## Παραπομπές


## Δείτε επίσης
* Διακοπή
* Λειτουργικό σύστημα
* Υλικό υπολογιστών
* Firmware

Κατηγορία:Λογισμικό συστήματος
Κατηγορία:Τεχνολογία λειτουργικών συστημάτων
Κατηγορία:Περιφερειακά υπολογιστών
Μιχαήλ Α΄ της Πορτογαλίας

Ο **Μιχαήλ** (πορτ. *Miguel I de Portugal*, Λισαβόνα, 1802 – Καρλσρούη, 1866) του Οίκου της Μπραγκάνσα ήταν βασιλιάς της Πορτογαλίας (1828-1834).

## Βιογραφικά στοιχεία
Ο *Μιχαήλ Μαρία ντο Πατροσίνιο Ιωάννης Κάρολος Φραγκίσκος ντε Ασσίς Ιαβέρης ντε Πάουλα Πέτρος ντε Αλκάνταρα Αντώνιος Γαβριήλ Ραφαήλ Ιωακείμ Ιωσήφ Γκοντζάγκα Ευάριστος* ήταν το έβδομο παιδί και ο τρίτος γιος του Ιωάννη ΣΤ΄ της Πορτογαλίας και της Καρλόττας Ιωακείμης της Ισπανίας. 

Ο Μιχαήλ ήταν άκρως συντηρητικός, θαυμαστής της Αυστριακής Αυτοκρατορίας του Κλέμενς φον Μέττερνιχ. Έκανε επαναστάσεις κατά του πατέρα του με την συμπαράσταση της μητέρας του, με αποτέλεσμα την εξορία και των δύο στην Αυστρία. 

Αρραβωνιάστηκε το 1826 την ανιψιά του, Μαρία Β΄ της Πορτογαλίας και ορίστηκε αντιβασιλέας, αλλά σύντομα κατέλαβε τον θρόνο ως μοναδικός απόλυτος μονάρχης, ανατρέποντας το Σύνταγμα που είχε καταρτίσει με τον αδελφό του το 1828. Ο αδελφός του, Πέτρος Α΄, παραιτήθηκε στη Βραζιλία υπέρ του πεντάχρονου γιου του, Πέτρου, και έσπευσε στην Πορτογαλία να τον ανατρέψει το 1831. 

Ύστερα από έναν τριετή εμφύλιο πόλεμο, ο Μιχαήλ αναγκάστηκε να συνθηκολογήσει και να ζήσει όλη την υπόλοιπη ζωή του στην εξορία. Το Ισπανικό Ανώτατο Δικαστήριο τον απέκλεισε και από την ισπανική διαδοχή λόγω της επανάστασης του θείου του, Καρόλου.

## Οικογένεια
Νυμφεύθηκε το 1850 την Αδελαΐδα, κόρη του Κωνσταντίνου του Λέβενσταϊν-Βέρτχαϊμ-Ρόζενμπεργκ, και είχε επτά τέκνα:
* Μαρία ντας Νέβις (= ''των Χιόνων'') (1852 - 1941), παντρεύτηκε τον Αλφόνσο Κάρολο των Βουρβόνων-Ισπανίας, Δούκα του Σαν Χάιμε.
* Μιχαήλ Β΄ (1853 - 1927), Δούκας της Μπραγκάνσα, διεκδικητής του θρόνου, που υποστηριζόταν από τους Μιγκουελιστές.
* Μαρία Θηρεσία (1855 - 1944), παντρεύτηκε τον Κάρολο Λουδοβίκο της Αυστρίας.
* Μαρία Ιωσηφίνα (1857 - 1943), παντρεύτηκε τον Κάρολο Θεόδωρο εν Βαυαρία.
* Αδελγόνδη (1858 - 1946), παντρεύτηκε τον Ερρίκο των Βουρβόνων-Πάρμας, Κόμη του Μπάρντι.
* Μαρία Άννα (1861 - 1942), παντρεύτηκε το Γουλιέλμο Δ΄ του Λουξεμβούργου.
* Μαρία Αντωνία (1862 - 1959, παντρεύτηκε το Ροβέρτο της Πάρμας.

## Πρόγονοι

## Παραπομπές


Κατηγορία:Βασιλείς της Πορτογαλίας
Κατηγορία:Δούκες της Μπραγκάνσα
Κατηγορία:Οίκος της Μπραγκάνσα
Επίθεση Smurf

Η **επίθεση Smurf** είναι ένα είδος επίθεσης άρνησης εξυπηρέτησης (DOS - Denial of Service) και πήρε το όνομά της από το πρώτο πρόγραμμα που την υλοποίησε (Smurf στα Αγγλικά σημαίνει στρουμφάκι). Σε μία τέτοια επίθεση, ο επιτιθέμενος χρησιμοποιεί την διεύθυνση IP broadcast διαφόρων δικτύων για να πλημμυρίσει το θύμα με πακέτα ping ICMP Echo Reply.

## Τεχνικές λεπτομέρειες
Κατά την έναρξη μίας επίθεσης Smurf, ο επιτιθέμενος στέλνει μία πληθώρα πακέτων ping ICMP Echo Request σε διευθύνσεις IP broadcast διαφόρων δικτύων. Τα πακέτα αυτά έχουν τροποποιηθεί κατάλληλα ούτως ώστε στο πεδίο source της κεφαλίδας IP να αναγράφεται η διεύθυνση IP του θύματος και όχι του επιτιθέμενου. Επίσης, δεδομένου ότι στάλθηκαν στην διεύθυνση IP Broadcast των διαφόρων δικτύων, τα λαμβάνουν όλοι οι υπολογιστές που ανήκουν σε αυτά. Αυτό έχει ως συνέπεια όλοι οι υπολογιστές να απαντούν στο ping με πακέτα ICMP Echo Reply, τα οποία έχουν ως διεύθυνση προορισμού την διεύθυνση IP του θύματος. Άρα λοιπόν το θύμα πλημμυρίζει με πακέτα ping και οδηγείται σε κατάρρευση.

Η επίθεση Smurf ουσιαστικά επιτρέπει στον επιτιθέμενο να εκμεταλλευτεί άλλα δίκτυα υπολογιστών και με την αποστολή σχετικά λίγων πακέτων ping να πετύχει τον στόχο του. Τα δίκτυα υπολογιστών χρησιμεύουν ουσιαστικά στον πολλαπλασιασμό των πακέτων του επιτιθέμενου και την αποστολή αυτών στο θύμα. Τα δίκτυα τα οποία χρησιμοποιούνται κατ' αυτόν τον τρόπο ονομάζονται *Ενισχυτές Smurf (Smurf Amplifiers)*, διότι ενισχύουν την επίθεση.

## Ευάλωτα συστήματα
Πριν από αρκετά χρόνια τα περισσότερα δίκτυα υπολογιστών ήταν ευπαθή σε τέτοιου είδους επιθέσεις. Σήμερα όμως έχουν αναπτυχθεί οι κατάλληλες τεχνολογίες ούτως ώστε οι επιθέσεις Smurf να μην αποδίδουν. Για παράδειγμα στους δρομολογητές Cisco, η προστασία ενάντια σε επιθέσεις Smurf μπορεί να επιτευχθεί με μονάχα μία εντολή:

 no ip directed-broadcast

Η παραπάνω εντολή ουσιαστικά αποτρέπει ένα δίκτυο υπολογιστών από το να γίνει συνεργός σε μία επίθεση Smurf. Δεν προστατεύει όμως αυτό το δίκτυο από το να γίνει θύμα της επίθεσης. Το θύμα μπορεί να προστατευθεί και να μετριάσει τις απώλειες από μία τέτοια επίθεση χρησιμοποιώντας ένα Firewall.

## Δείτε επίσης
* ICMP
* ping
* Ping flood
* Ping Of Death
* IP
* IP spoofing
* Firewall

## Εξωτερικοί σύνδεσμοι
*  Ο κώδικας του πρώτου προγράμματος (smurf.c) που υλοποίησε την επίθεση Smurf.
*  Ένα αρχείο με τους καλύτερους ενισχυτές Smurf.

Κατηγορία:Επιθέσεις άρνησης υπηρεσιών
Ονόμαρχος

Ο **Ονόμαρχος** ήταν σημαντικός πολιτικός και στρατηγός των Φωκέων που  διακρίθηκε στον Γ΄ Ιερό Πόλεμο.

Ήταν γιος του Θεότιμου και αδελφός του Φιλόμηλου. Μετά την ήττα των Φωκέων στο Νέον και το θάνατο του αδελφού του, που ήταν ο στρατηγός των Φωκέων, συγκέντρωσε και έσωσε τα αποδεκατισμένα τμήματα του φωκικού στρατού και το 354 π.Χ. έπεισε τους συμπατριώτες του να συνεχίσουν τον πόλεμο και να του παραχωρήσουν έκτακτες εξουσίες, με την ανακήρυξή του σε στρατηγό. 

## Πολεμική Δράση
Έχοντας αυτή την εξουσία ο Ονόμαρχος χρησιμοποίησε τους θησαυρούς από το ιερό των Δελφών  που είχε ήδη υφαρπάξει ο Φιλόμηλος, με σκοπό τον εξοπλισμό του φωκικού στρατού προκειμένου να αντιμετωπίσει το συνασπισμό Λοκρών και Θηβαίων. Επιπλέον ιδιοποιήθηκε περιουσιακά στοιχεία των πόλεων που είχαν αντιταχθεί στο Φωκικό Κοινό. Έκοψε νέα νομίσματα (με το όνομά του) τα οποία του επέτρεψαν τη στρατολόγηση περίπου 20.000 μισθοφόρων και τον καλύτερο εξοπλισμό του στρατού του. Μετά από αυτές τις προετοιμασίες κατέλαβε το Θρόνιο στη Λοκρίδα, υπέταξε την Άμφισσα, κυρίευσε τη Δωρική Τετράπολη και τέλος κατέλαβε και τον Ορχομενό, πολιορκώντας τη Χαιρώνεια αλλά χωρίς  επιτυχία. Μετά από από πρόσκληση του τυράννου των Φερών Λυκόφρονος, που δεχόταν επίθεση από τους Μακεδόνες, έστειλε τον αδελφό του Φάυλλο επικεφαλής εκστρατευτικού σώματος στη Θεσσαλία. Ο Φάυλλος όμως απέτυχε και ο Ονόμαρχος ηγήθηκε ο ίδιος όλου του φωκικού στρατεύματος και εισέβαλε δύο φορές στη Θεσσαλία (354-353 π.Χ.) αναγκάζοντας ύστερα από ισάριθμες νίκες το Φίλιππο το Β΄να επιστρέψει στη Μακεδονία. Η επιτυχία του αυτή συνετέλεσε στο να θεωρείται ο Ονόμαρχος το 353 π.Χ. ως η σημαντικότερη προσωπικότητα της Ελλάδας.

Ωστόσο το 352 π.Χ η νέα εκστρατεία εναντίον του Φιλίππου, ύστερα από νέα πρόσκληση του Λυκόφρονος, είχε μοιραίο τέλος για τον Ονόμαρχο. Σε μάχη που έγινε στη θέση Κρόκιον πεδίον κοντά στον Παγασητικό κόλπο οι δυνάμεις των Φωκέων ηττήθηκαν και ο Ονόμαρχος σκοτώθηκε κατά τη διάρκεια της μάχης. Οι πηγές περιγράφουν διαφορετικά τον τρόπο του θανάτου του: άλλοι παραδίδουν ότι πνίγηκε (Ευσέβιος) στην προσπάθειά του να φτάσει κολυμπώντας στον αθηναϊκό στόλο, ενώ άλλοι, όπως ο Διόδωρος  και ο Έφορος υποστήριζαν ότι συνελήφθη και θανατώθηκε από τον Φίλιππο, και ο Παυσανίας , τέλος, θεωρούσε ότι σκοτώθηκε από τα βέλη των ίδιων του των στρατιωτών. Μετά το τέλος της μάχης ο Φίλιππος κατόρθωσε να περισυλλέξει το  πτώμα του και διέταξε τη σταύρωση του για παραδειγματισμό. Κάποιοι συγγραφείς παραδίδουν ότι επέδειξε ιδιαίτερη σκληρότητα και προς τους αιχμαλωτισθέντες Φωκείς στρατιώτες (περίπου 3.000), τους οποίους έπνιξε στη θάλασσα. Η δικαιολογία της τιμωρίας τους ήταν η ιεροσυλία που είχαν διαπράξει το 354 π.Χ., όταν και είχαν λεηλατήσει τους θησαυρούς στους Δελφούς.

## Παραπομπές


## Πηγές
*Carney, e., Ogden, D., *Philip II  and Alexander: Father and Son. Lives and Afterlives,* Oxford 2010
*Buckler, J., Beck, H., *Central Greece and the Politics of Power in the Fourth Century B.C.,* Cambridge 2008

Κατηγορία:Αρχαίοι Έλληνες στρατηγοί
Πετρολογία

Η **Πετρολογία** ή **Πετρογραφία** ή *Λιθολογία* είναι κλάδος της Γεωλογίας. Στην πετρογραφία γίνεται η μελέτη και η συστηματική ταξινόμηση όλων των τύπων πετρωμάτων, ενώ η πετρολογία εμβαθύνει στις συνθήκες κάτω από τις οποίες διαμορφώνονται και αναπτύσσονται αυτά. Συγγενικοί κλάδοι είναι η ορυκτολογία και η κοιτασματολογία. Η μελέτη των πετρωμάτων άρχισε να αναπτύσσεται ιδιαίτερα μετά την ανακάλυψη του μικροσκοπίου όπου και συνέβαλε η χημική ποσοτική ανάλυση.

Ιδιαίτερος κλάδος της Πετρολογίας είναι η Πετρογονία που ασχολείται με την ιστορία και την προέλευση των πετρωμάτων. Άλλος κλάδος που σχετίζεται με την Πετρολογία είναι η Τεκτονική γεωλογία και συνδυαστικά ασχολούνται με τον τρόπο με τον οποίο τα διάφορα πετρώματα συνδυάζονται και συγκροτούν τον φλοιό της Γης. Τα πετρώματα αποτελούν τις δομικές μονάδες του στερεού φλοιού της Γης και η μελέτη τους μας δίνει πληροφορίες για τη γέννηση και την περαιτέρω εξέλιξη της γης και των πλανητών.

## Δείτε επίσης
* Ορυκτολογία
* Ορυκτά
* Πετρώματα
* Πυριγενή πετρώματα
* Ιζηματογενή πετρώματα
* Μεταμορφωμένα πετρώματα

## Εξωτερικοί σύνδεσμοι
* 
* 

Κατηγορία:Κοιτασματολογία
SYN flood

Η επίθεση **SYN flood** είναι ένα είδος επίθεσης άρνησης πρόσβασης (DOS - Denial of Service) κατά την οποία ο επιτιθέμενος αποστέλλει πολλαπλές αιτήσεις SYN προς το θύμα.

## Η χειραψία TCP
[thumb|250px|right|Τα βήματα δημιουργίας μίας κανονικής σύνδεσης [TCP μεταξύ ενός χρήστη και ενός διακομιστή (server). Η τριμερής χειραψία εκτελείται κανονικά.]]
*Δείτε επίσης το άρθρο: [[Transmission Control Protocol]]*

Για να δημιουργηθεί μία σύνδεση TCP από έναν υπολογιστή (πελάτης - client) σε έναν άλλο (διακομιστής - server) θα πρέπει να ακολουθηθούν τα βήματα που καθορίζονται στο πρωτόκολλο TCP. Συγκεκριμένα θα πρέπει οι δύο υπολογιστές να εμπλακούν σε μία διαδικασία που ονομάζεται **τριμερής χειραψία (three-way handshake)**, η οποία περιληπτικά έχει ως εξής:

# Ο πελάτης (client) ζητά την δημιουργία μίας σύνδεσης στέλνοντας έναν πακέτο TCP SYN στον διακομιστή (server). Το όνομα του πακέτου προέρχεται από την λέξη *syncronize* που σημαίνει συγχρονισμός.
# Ο διακομιστής απαντά στην αίτηση του πελάτη στέλνοντάς του ένα πακέτο TCP SYN-ACK, από την αγγλική λέξη *acknowledge* που σημαίνει αναγνώριση, αποδοχή.
# Ο πελάτης απαντά με ένα πακέτο TCP ACK δηλώνοντας ότι αποδέχεται και αυτός την σύνδεση.

Μετά το πέρας αυτών των τριών βημάτων, η σύνδεση TCP έχει εγκαθιδρυθεί και μπορούν να αποσταλούν δεδομένα προς και από τους δύο υπολογιστές.

## Τεχνικές λεπτομέρειες
thumb|250px|Ο επιτιθέμενος στέλνει στον διακομιστή πολλά πακέτα "SYN" για εγκαθίδρυση σύνδεσης, αλλά δεν απαντάει πάλι στον διακομιστή ούτως ώστε να ολοκληρωθεί η χειραψία TCP. Για κάθε σύνδεση που δεν ολοκληρώνεται, ο διακομιστής δαπανά κάποιους υπολογιστικούς πόρους. Αυτό έχει ως αποτέλεσμα κάποιος άλλος νόμιμος χρήστης να μην μπορεί να συνδεθεί με τον διακομιστή, διότι ο δεύτερος είναι απασχολημένος με τις συνδέσεις που έχει ανοίξει ο επιτιθέμενος.
Η επίθεση SYN flood είναι αρκετά συνηθισμένη και η πλειοψηφία των σημερινών δικτύων υπολογιστών είναι σε θέση να την αντιμετωπίσει με επιτυχία. Κύρια προϋπόθεση για να επιτύχει η επίθεση είναι ο διακομιστής να δεσμεύει πόρους του συστήματος αμέσως μόλις δεχθεί το πρώτο ACK πακέτο και όχι μετά το πέρας της χειραψίας.

Η επίθεση έχει ως εξής: Ο επιτιθέμενος αποστέλλει στον διακομιστή-θύμα πολλαπλά πακέτα TCP SYN. Ο διακομιστής θεωρεί ότι τα πακέτα αυτά προέρχονται από κανονικό χρήστη, οπότε απαντά με πακέτα SYN-ACK σύμφωνα με την διαδικασία χειραψίας του πρωτοκόλλου TCP. Ο επιτιθέμενος όμως δεν αποστέλλει πακέτα ACK για να ολοκληρωθεί η χειραψία, αλλά αφήνει τον διακομιστή να περιμένει. Επειδή για κάθε ημιτελή σύνδεση TCP ο διακομιστής ξοδεύει υπολογιστικούς πόρους, μετά από κάποιο συγκεκριμένο αριθμό τέτοιων συνδέσεων ο διακομιστής φτάνει στα όριά του και δεν μπορεί να εξυπηρετήσει τους νόμιμους χρήστες. Αυτή η κατάσταση ονομάζεται άρνηση υπηρεσιών (DOS - Denial of Service).

## Άμυνα
Η πιο αποτελεσματική μέθοδος αντιμετώπισης αυτού του κινδύνου είναι η καταγραφή του αριθμού των συνδέσεων που έχει ξεκινήσει κάθε πελάτης (client) και η απαγόρευση δημιουργίας νέων συνδέσεων όταν ο αριθμός αυτός ξεπεράσει κάποιο προκαθορισμένο όριο.

## Δείτε επίσης
* TCP

Κατηγορία:Επιθέσεις άρνησης υπηρεσιών
Βεντέτα (αποσαφήνιση)

Ο όρος **Βεντέτα** μπορεί να αναφέρεται:
*Στο γνωστό αιματηρό έθιμο βεντέτα
*Στις εξής τηλεοπτικές σειρές:
**Βεντέτα, ελληνική σειρα (1986)
**Βεντέτα, ελληνική σειρα (1999)
**Βεντέτα, κυπριακή σειρά (2007)

*Ο όρος χρησιμοποιείται επίσης για να χαρακτηρίσει ένα μεγάλης φήμης καλλιτέχνη.
Κωνσταντίνος Γκότσης

Ο **Κωνσταντίνος Γκότσης** (1861 - 6 Μαρτίου 1958) ήταν Έλληνας πολιτικός, νομικός και δημοσιογράφος. 

## Οικογένεια Γκότση
Ήταν απόγονος γνωστής οικογένειας αγωνιστών: Ο ένας, ο Γκότσης ήταν διάσημος κλέφτης στενός συνεργάτης του Ζαχαριά. Αδελφός αυτού, ο Γιάννης, σκοτώθηκε ηρωικά στην Μάχη στο Μανιάκι. Ο παππούς του Κωνσταντίνου, ο Δημητράκης, ήταν αγωνιστής του 1821 είχε διατελέσει δήμαρχος Παναχαΐδας και έπειτα Φαρών. 

## Βιογραφικά στοιχεία
Γεννήθηκε στο Μαζαράκι Φαρών και είχε σπουδάσει νομικά, αρχικά ιδιώτευσε ως δικηγόρος. Περιστασιακά εργάστηκε ως δημοσιογράφος και για ένα μικρό διάστημα, το 1892, διετέλεσε διευθυντής της εφημερίδας «Φορολογούμενος».

Το 1902 πρωτοεκλέχθηκε βουλευτής Πατρών, το 1915 διετέλεσε γενικός γραμματέας υπουργείου οικονομικών και το 1920 γενικός διοικητής Ανατολικής Μακεδονίας. Επίσης χρημάτισε υπουργός Οικονομικών (1924), Δικαιοσύνης (Κυβέρνηση Θεμιστοκλή Σοφούλη 1924), Εσωτερικών σε ανασχηματισμό του 1928 της Κυβέρνησης Ζαΐμη, Υγιεινής και Ναυτικών (1945). Στις εκλογές του 1925 έθεσε υποψηφιότητα για τον δημαρχιακό θώκο της Πάτρας αλλά έχασε από τον Ιωάννη Βλάχο. Ξαναπροσπάθησε τέσσερα χρόνια αργότερα αλλά ηττήθηκε για ακόμη μια φορά από τον Ιωάννη Βλάχο, αυτή τη φορά με διαφορά μόλις 8 ψήφων. Ως δικηγόρος και πολιτικός εργάστηκε για την ανέγερση δικαστικού μεγάρου, πράγμα που πέτυχε. Το σπίτι του ήταν κοντά στην Πλατεία Όλγας και γι' αυτό προς τιμήν του έχει δοθεί το όνομα του σε κοντινό δρόμο (η οδός Βίλελμιν μετονομάστηκε σε Κ. Γκότση).

Απεβίωσε στην Πάτρα το 1958 σε ηλικία 97 ετών και ενταφιάστηκε στο Α΄ νεκροταφείο Πατρών.

## Παραπομπές


## Πηγές
*Ιωάννου Δ. Παπαδημητρίου, *Το Μαζαράκι των Πείρων και της Παναχαίας και το Μαζαράκι των Πατρών και της Ωλενίας, από το 1600 π.Χ. μέχρι σήμερον*, Πάτρα 2000, δεύτερη έκδοση

## Εξωτερικοί σύνδεσμοι
*Κωνσταντίνος Γκότσης στον ''Πανδέκτη'', του Εθνικού Ιδρύματος Ερευνών.

Κατηγορία:Βουλευτές Πατρών
Κατηγορία:Έλληνες υπουργοί Οικονομικών
Κατηγορία:Έλληνες υπουργοί Δικαιοσύνης
Κατηγορία:Έλληνες υπουργοί Εσωτερικών
Κατηγορία:Έλληνες υπουργοί Ναυτικών
Κατηγορία:Έλληνες υπουργοί Υγιεινής
Κατηγορία:Έλληνες δημοσιογράφοι του 19ου αιώνα
Γρηγόριος Σολωμός

Ο **Γρηγόριος Σολωμός** του Χρήστου (22 Μαρτίου 1929-10 Ιουλίου 2013) ήταν Έλληνας ιατρός και πολιτικός, ιδρυτικό στέλεχος του ΠΑΣΟΚ. Διατέλεσε βουλευτής Αχαΐας από το 1981 έως το 1990 και ήταν επίσης διοικητής του ΙΚΑ από το 1993 έως το 1999.

## Βιογραφικό
Γεννήθηκε το 1929 στο Κούμαρι Αιγίου με καταγωγή από τους Λαπαναγούς Καλαβρύτων και σπούδασε ιατρική στην Αθήνα. Αναγορεύθηκε διδάκτορας της Ιατρικής Σχολής του Πανεπιστημίου Αθηνών και εργάστηκε ως ορθοπεδικός χειρουργός στην Πάτρα. Μέλος της παράνομης ΕΠΟΝ κατά τα νεανικά του χρόνια, αργότερα εντάχθηκε στους Δημοκρατικούς Συνδέσμους του Ανδρέα Παπανδρέου (1965-67).

Το 1981 εκλέχθηκε για πρώτη φορά βουλευτής Αχαΐας με το ΠΑΣΟΚ. Το 1982 έθεσε υποψηφιότητα για τον δημαρχιακό θώκο της Πάτρας αλλά έχασε από τον Θεόδωρο Άννινο (ΚΚΕ), εκλέγοντας έτσι 10 δημοτικούς συμβούλους. Στη συνέχεια, στις εκλογές του 1985, επανεκλέχθηκε βουλευτής Αχαΐας. 

Στην δεύτερη κυβέρνηση του Ανδρέα Παπανδρέου διατέλεσε υφυπουργός Υγείας, Πρόνοιας και Κοινωνικών Ασφαλίσεων από τις 31 Οκτωβρίου 1986 έως τις 23 Σεπτεμβρίου 1987 και ξανά από τις 27 Νοεμβρίου 1987 έως τις 22 Ιουνίου 1988. 

Τελευταία φορά εκλέχτηκε βουλευτής στις απανωτές εκλογές του Ιουνίου και του Νοεμβρίου του 1989.. 

Με την επιστροφή του Ανδρέα Παπανδρέου στην εξουσία το 1993, διορίστηκε διοικητής του ΙΚΑ, θέση στην οποία παρέμεινε αρχικά και επί κυβέρνησης Σημίτη, μέχρι τον Φεβρουάριο του 1999.

Παντρεμένος από το 1962 με τη Μόνικα Βαμβακά, με την οποία απέκτησαν τρία παιδιά, δύο κορίτσια και ένα αγόρι. Τα τελευταία χρόνια της ζωής του αντιμετώπισε προβλήματα με την υγεία του. Πέθανε τον Ιούλιο του 2013, σε ηλικία 84 ετών.

## Παραπομπές

## Πηγές
* Θεόδωρος Ηλ. Λουλούδης, *ΠΑΣΟΚ Αχαΐας. Μια διαδρομή 40 χρόνων, 1974-2014*, Αχαϊκή Βιβλιοθήκη, Εκδόσεις Πελοπόννησος, Πάτρα 2014 ISBN 978-618-81328-4-9

Κατηγορία:Βουλευτές Αχαΐας
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες υφυπουργοί Υγείας Πρόνοιας και Κοινωνικών Ασφαλίσεων
Κατηγορία:Διοικητές του ΙΚΑ
Κατηγορία:Έλληνες υφυπουργοί Εθνικής Παιδείας και Θρησκευμάτων
Ασύρματο σημείο πρόσβασης

thumb|Ασύρματο σημείο πρόσβασης Planet WAP-4000
Στα δίκτυα υπολογιστών καλούμε **ασύρματο σημείο πρόσβασης** ή **σταθμό βάσης** (WAP, wireless access point) μια συσκευή που συνδέει μεταξύ τους ασύρματες συσκευές επικοινωνίας για τον σχηματισμό ενός ασύρματου δικτύου. Ο σταθμός βάσης συνήθως συνδέεται με ένα ενσύρματο δίκτυο και μπορεί να μεταφέρει δεδομένα ανάμεσα στις ασύρματες και τις ενσύρματες συσκευές.

Πολλοί σταθμοί βάσης μπορούν να συνδεθούν μεταξύ τους για να σχηματίσουν ένα μεγαλύτερο δίκτυο που επιτρέπει **[[περιαγωγή]]**. Αντίθετα με το μοντέλο αυτό, ένα δίκτυο στο οποίο συσκευές-πελάτες επικοινωνούν από μόνες τους, χωρίς να χρειάζονται κάποιο σημείο πρόσβασης που πρέπει να γνωρίζουν εκ των προτέρων, λέγεται **[[ad hoc δίκτυο]]**. Ένα ασύρματο σημείο πρόσβασης έχει δική του διεύθυνση IP.

Κατηγορία:Δίκτυα υπολογιστών
Κατηγορία:Ασύρματο δίκτυο